سرائیکی وسیب اتیں پاکستان پیپلز پارٹی

ذوالفقار علی بھٹو دی حکومت وچ 14-16 مارچ 1975 کوں ہک تاریخ ساز سرائیکی ادبی کانفرس مُلتان وچ تھئی جیندے وچ بہاولپور تے سرائیکی سُنڄاݨ کوں کٹھا جوڑا ٹھہایا ڳیا تے سرائیکی ٻولی دے سکرپٹ کوں متفقہ بݨایا ڳیا ۔۔۔ ایں کانفرس وچ ساݙے سارے بزرگ سرائیکی مہاندرے ( مثال کیتے تاڄ محمد لنگاہ، میر حسان الدین حیدری، سیٹھ عبید الرحمان، مہر عبدلحق، شہزادہ مامون الرشید، برگیڈیر نذیر علی شاہ، افضل مسعود، عبدل نبی کانجو، مختیار اعواݨ، اسلم رسول پوری، ارشاد تونسوی، فداحسین گاݙی تے ٻئے ٻہوں سارے) شامل تھئے تے وت سرائیکی تحریک ٻہوں اڳونہاں پندھ کیتا ۔۔۔۔ ایں کانفرس دی چھپی ہوئی رپورٹ میݙے سامہݨے اے جیندی ترتیب عمر کمال خان ایڈوکیٹ کیتی۔۔۔ ایں رپورٹ دے چھیکڑ وچ سرائیکی دی حمایت وچ جنہیں اہم سیاسی رہنمائیں لکھے ہوئے پیغام بھیڄے او سبھے پاکستان پیپلز پارٹی دی حکومت دے مُہاندرے ہن۔۔۔ مثال کیتے صاحبزادہ فاروق علی خان (سپیکر قومی اسمبلی)، بیگم اشرف عباسی (ڈپٹی سپیکر قومی اسمبلی) میر احمد یار خان بلوچ (گورنر بلوچستان)، غلام مصطفی جتوئی (وزیر اعلی سندھ)، ممتاز علی بھٹو (وفاقی وزیر مواصلات)، مخدوم زادہ سید حامد رضا گیلانی (سفیر پاکستان کینیا)، اشفاق احمد خان (سفیر ویت نام)، محترمہ عابدہ حسین (ایم پی اے) ۔ جے اے سرائیکی ادبی کانفرس نہ تھیندی تاں سرائیکی شناخت دا پندھ ٻہوں کھوٹا تھی چکیا ہوندا۔۔۔ 

اے ذوالفقار علی بھٹو دا دور ہئی جݙاں ملتان، بہاولپور تے ڈیرہ اسماعیل خان وچ یونیورسٹیاں بݨایاں ڳیاں ۔۔۔ اوندے بعد اَڄ تائیں پنجاب حکومت ہک وی یونیورسٹی نئیں بݨن ݙتی۔۔ ریڈیو سٹیشنز قائم تھئے، ہر ضلع وچ کالج بݨائے ڳئے۔۔۔ زون اے تے بی دی ونڈ کر کنیں سرائیکی لوکیں کیتے ملازمتیں دا کوٹہ انج کیتا جینکوں ولا ضیا دور وچ غیر آئینی طور تے مُکایا ڳیا۔۔ ایہو زوالفقار علی بھٹو سندھ وادی دے آدی واسیں نال اپݨی محبت دے جُرم وچ پھاہی چڑھا تے اوندے منہ تے خواجہ غلام فرید دا اے جڳ مشہور مصرعہ ہئی۔ "درداں دی ماری دلڑی علیل اے"

جݙاں بی بی دی پیلھی حکومت بݨی تاں وت بہاالدین زکریا یونیورسٹی (مُلتان) تے اسلامیہ یونیورسٹی (بہاولپور) وچ سرائیکی زبان دے ڈیپارٹمنٹ قائم کرݨ کیتے گورنر پنجاب نوٹیفکیشن جاری کیتا ۔۔۔۔ اپݨی اڳلی حکومت وچ سرائیکی وسیب دے فاروق لغار کوں صدرِ پاکستان بݨایا تے اوں وت پچھوں کنڈھ وچ اوں ویلھے چُھرا ماریا جݙاں بی بی دا بھرا مرتضی بھٹو کراچی دی سڑک تے لاوارث وانگوں قتل تھیا پیا ہئی۔۔ یوسف رضا گیلانی کوں سپیکر قومی اسمبلی بݨایا تے اُنہیں قومی اسمبلی وچ بے تحاشا سرائیکی ملازم بھرتی کیتے تے اوندی پاداش وچ چھی سال کنیں ودھ جیل کٹی۔۔۔ وت جݙاں 2008 وچ پیپلز پارٹی دی حکومت بݨی تاں سرائیکی وسیب کنیں پیر فرید دی یاری نبھاوݨ دا ریت پال اے یوسف رضا گیلانی مُلک دا پیلھا سرائیکی وزیر اعظم بݨا۔ اوں ٻہوں عرصے بعد مُلتان دی شکل بدل ݙتی۔۔ سرائیکی صوبہ دا بل سینیٹ کنیں پاس کروایا ۔۔۔ زکریا یونیورسٹی وچ سرائیکی ایریا ریسرچ سنٹر دی شاندار بلڈنگ بݨوائی ۔۔۔ مُلتان وچ پاکستان ٹیلیویژن دا سنٹر بݨایا ۔۔۔ اِنہیں سبھے جرائم دی پاداش وچ متعصب افتخار چوہدری دی عدالت وچوں سزا یافتہ تھیا۔۔۔ اوندا پُتر اغوا تھیا ۔۔۔

ایہا پیپلز پارٹی اے جئیں جولائی 2016 وچ سینیٹ وچ ست قومی زبانیں دا بل پیش کیتا تے سبھے پیپلز پارٹی دے سینیٹرز اوں بل دی حمایت وچ ووٹ ݙتا ۔۔۔۔ جݙاں جو مسلم لیگ (ن) تے پی ٹی آئی دے سینیٹرز ایں ست قومی زبانین دے بل دی کُھل کنیں مخالفت کیتی۔ (ست قومی زبانیں دے ایں بل کوں کُل 31 ووٹ ملے)۔  قومی زبانیں دے بل دے حوالے نال اڄاں ٻہوں کُجھ اڳوں تھیوݨے تے اڄ جیڑھے لوک جوش وچ پیپلز پارٹی اُتے فرد جُرم عائد کریندے کھڑن او کل شرمندہ تھیسن ۔۔۔۔

چھیکڑ وچ ایہو آکھساں جو وت نام نہاد، موقع پرست، خود پسند سرائیکی قوم پرستیں دی اکثریت کیا کیتا ۔۔۔ آصف علی زرداری تے یوسف رضا گیلانی دے پُتلے ساڑے ۔۔۔ اُنہیں کوں مندے ڳالھیں کڈھے ، لوکیں کوں کنفیوز کیتا، تخت لہور دی چاپلوسی کیتی تے وت اپݨی چھوٹی تے کُوڑی اَنا دی تسکین کیتے پُھنڈیج کے ٻہے ڳئے جو مارکا وݙا معرکہ مار گیدھے سے ۔۔۔۔ جے سرائیکی وسیب انہیں دے شر کنیں بچ ڳیا تاں سرائیکی صوبہ ضرور بݨسی۔

لکھت، شاکا سانگھڑی